[pic] | KOMISIJA EVROPSKIH SKUPNOSTI |

Bruselj, 3.2.2009

COM(2009) 42 konč.

SPOROČILO KOMISIJE EVROPSKEMU PARLAMENTU, SVETU IN RAČUNSKEMU SODIŠČU

Poročilo o izvajanju Akcijskega načrta za krepitev nadzorne vloge Komisije v okviru deljenega upravljanja strukturnih ukrepov

SPOROČILO KOMISIJE EVROPSKEMU PARLAMENTU, SVETU IN RAČUNSKEMU SODIŠČU

Poročilo o izvajanju Akcijskega načrta za krepitev nadzorne vloge Komisije v okviru deljenega upravljanja strukturnih ukrepov

1. POVZETEK

Komisija je 19. februarja 2008 sprejela Akcijski načrt za krepitev nadzorne vloge Komisije v okviru deljenega upravljanja strukturnih ukrepov („Akcijski načrt“)[1]. Cilj Akcijskega načrta je krepitev ukrepov Komisije za zmanjšanje visoke stopnje napak pri povračilih za strukturne ukrepe in pomanjkljivosti upravljavskih in kontrolnih sistemov držav članic. Akcijski načrt zlasti ob upoštevanju ugotovitev in priporočil Evropskega računskega sodišča v Letnem poročilu za leto 2006 določi 37 ukrepov na 10 glavnih področjih, ki se morajo izvesti do konca leta 2008.

Ukrepi vključujejo preventivne ukrepe za učinkovitejše kontrole držav članic, popravne ukrepe za zagotovitev, da bodo nezakonita povračila odkrita in vrnjena v proračun EU, ter ukrepe za izboljšanje kakovosti poročanja o ključnih podatkih držav članic in Komisije, ki so bistveni za spremljanje učinkovitosti večletnih kontrolnih sistemov. Pristop je usmerjen v zmanjšanje preostalega tveganja napak z uporabo ukrepov za izboljšanje nadzornih in kontrolnih sistemov za zmanjšanje nastajanja napak ter ukrepov, ki bodo povečali delež izterjatev.

Komisija je Evropskemu parlamentu na četrt leta poročala o napredku Akcijskega načrta s predložitvijo preglednic za spremljanje. Komisija je prav tako Evropskemu parlamentu na četrt leta poročala o finančnih popravkih, ki so rezultat ukrepov Komisije. Vmesno poročilo o napredku o rezultatih prvih treh četrtletij je bilo poslano Evropskemu parlamentu, Svetu in Evropskemu računskemu sodišču novembra 2008[2].

V tem poročilu so v oddelku 2 natančno navedeni rezultati vsakega ukrepa do 31. decembra 2008. Finančni popravki in odložitve plačil za operativne programe so pomembni kazalniki vpliva nadzorne vloge Komisije, natančne informacije o popravkih in odložitvah plačil, uporabljenih leta 2008, pa so navedene v prilogah 1a in 1b. Poleg tega je povzetek tekočih postopkov finančnih popravkov naveden v Prilogi 2.

Dokončanih je bilo 28 od 37 ukrepov Akcijskega načrta. Ti vključujejo vse ukrepe v zvezi z izboljšanim poročanjem, navodili, izobraževalnimi seminarji in poenostavljenimi notranjimi postopki za finančne popravke. En deloma dokončan ukrep, ki zadeva notranje smernice glede zaključka (Ukrep 3.2), bo dokončan v prvem četrtletju leta 2009. Šest drugih ukrepov je po svoji naravi stalnih in se nanašajo na revizije organov upravljanja z velikim tveganjem, spremljanje akcijskih načrtov za sanacijo, postopke odložitve plačil in finančnih popravkov, spremljanje posameznih primerov občutne napake za DAS 2006 ter pregled dela organov, ki izdajo zaključno izjavo (2000–2006). Predvidenimi rezultati so bili v veliki meri doseženi do konca leta 2008, preostali ukrepi bodo dokončani leta 2009. Dva ukrepa, ki še vedno potekata, vključujeta glavna preventivna ukrepa za programe v obdobju 2007–2013, in sicer postopek za ugotavljanje skladnosti in postopek za potrjevanje revizijske strategije, pri čemer je delovanje Komisije odvisno od pravočasnosti predložitve dokumentov s strani držav članic. Posodobljeni rezultati, kazalniki in roki so navedeni v Prilogi 3 za vseh osem ukrepov v teku, ki se bodo nadaljevali skozi celo leto 2009.

Komisija je z učinkovitim izvajanjem Akcijskega načrta občutno napredovala pri svojem cilju krepitve nadzora nad upravljanjem strukturnih ukrepov v državah članicah.

Dokazani glavni dosežki so:

- Evropsko računsko sodišče je v Letnem poročilu za leto 2007 priznalo izboljšanje kakovosti letnih poročil o dejavnostih GD REGIO in GD EMPL ter uporabnost podatkov, ki sta jih predložila (preglednica 2.1 in odstavek 2.12 Letnega poročila za leto 2007) (ukrep 9);

- Evropsko računsko sodišče je prav tako v svojem letnem poročilu navedlo, da je Komisija ustrezno nadzorovala postopek, ki se nanaša na letne povzetke, z izdajo jasnih smernic in obravnavanjem primerov kršitev (odstavek 2.20 Letnega poročila za leto 2007) (ukrep 10);

- Komisija se je strožje odzvala na odkrivanje sistemskih pomanjkljivosti s sprejetjem 10 uradnih odločb o odložitvi vmesnih plačil (leta 2007 je bila sprejeta ena sama taka odločitev) (ukrep 8.1);

- Komisija je pokazala natančno in pravočasno poročanje o popravkih pri svoji nadzorni in revizijski dejavnosti s predložitvijo četrtletnih poročil o finančnih popravkih (ukrep 7.2);

- Komisija je povečala učinek svojega revizijskega dela z dokončanjem postopkov za finančne popravke, kadar so bile ugotovljene pomanjkljivosti in nepravilnosti. Intenzivnost te dejavnosti se kaže v povečanem obsegu finančnih popravkov, ki se nanašajo na programe 2000–2006 in projekte, izvedene leta 2008 za ESRR, ESS in Kohezijski sklad. Celotni znesek za finančne popravke za leto 2008 za ESRR, ESS in Kohezijski sklad na podlagi dejavnosti Komisije je 1,5[3] milijarde EUR, medtem ko je za leto 2007 znašal 288 milijonov EUR (glej Prilogo 1a); sedanja ocena zneska možnih finančnih popravkov, ki bodo verjetno opravljeni na podlagi postopkov odložitve plačil in popravkov, ki so potekali konec leta 2008, je približno 2,8 milijarde EUR (glej Prilogo 2) (ukrepi 1.2, 1.3, 8.2);

- spremenjeni notranji postopki GD REGIO in GD EMPL so trdna podlaga za hitrejšo prilagoditev odločb o odložitvi plačil in popravkih ter uskladitev s kazalniki iz Akcijskega načrta (šest mesecev od končnega mnenja o revizijskih ugotovitvah do sprejetja odločbe o odložitvi plačil in 24 mesecev od revizije do odločbe Komisije o finančnih popravkih). Čeprav bo veljalo prehodno obdobje za pretekle revizije, se učinek novih postopkov kaže v času za sprejetje več odločb o odložitvi plačil leta 2008 (ukrep 8.2);

- Komisija je napredovala pri prizadevanjih, da od držav članic pridobi boljše podatke o preklicih in izterjatvah od držav članic za obdobje 2000–2006, o čemer se je poročalo v poročilu za leto 2007. Komisija je analizirala in predložila podatke ter po potrebi zahtevala dodatna pojasnila in izvedla preglede na kraju samem v desetih državah članicah zaradi preverjanja predloženih podatkov. Predhodni rezultati kažejo, da so pristojni organi na splošno izpolnili svoje obveznosti, čeprav glede zahtev ostajajo nekateri nesporazumi, ki si jih Komisija že prizadeva razjasniti (ukrepa 6.1, 6.2);

- Komisija strogo izvaja preventivne ukrepe za programe v letih 2007–2013, da bi zagotovila zanesljive sisteme v državah članicah pred povrnitvijo vmesnih plačil. Prejela je poročila o oceni skladnosti za 281 programov od 433, od katerih je sprejela 88 programov, zavrnjenih (in jih bo zato treba ponovno predložiti) 90, preostali pa se še vedno pregledujejo (ukrepa 4.1, 4.2);

- Komisija je izvedla vse načrtovane ukrepe za učinkovitejše preglede upravljanja na prvi ravni za obdobje 2000–2006 in 2007–2013, vključno s ciljnimi revizijami organov upravljanja z velikim tveganjem, izdajo navodil, zagotovitvijo orodij za samoocenjevanje za organe upravljanja in organizacijo seminarja junija 2008 za organe upravljanja in organe za potrjevanje s prek 500 nacionalnimi udeleženci (ukrepi 1.1, 5.1, 5.2, 5.3);

- Komisija je izvedla vse preventivne ukrepe za zagotavljanje strogega in učinkovitega postopka zaključka programov za obdobje 2000–2006, vključno z revizijami organov, ki izdajo zaključno izjavo, organizacijo seminarja za vse države članice septembra 2008 s prek 700 nacionalnimi udeleženci, vzpostavitvijo „Registra vprašanj in odgovorov“ državam članicam v orientacijo, in udeležbo v dvostranskih delavnicah v različnih državah članicah (ukrepi 3.1, 3.2, 3.3).

Poleg ukrepov v zvezi s poenostavitvijo iz Akcijskega načrta je Komisija izvedla dodatne ključne ukrepe za poenostavitev pravil za strukturne ukrepe s sprejetjem predlogov za spremembo ustreznih uredb Sveta in bo leta 2009 na podlagi priporočil skupne delovne skupine Komisije in držav članic preučila potrebo po dodatnih ukrepih. Ti ukrepi, ki vključujejo razširitev uporabe pavšalnih stopenj, povprečnin in stroškov na enoto za vse vrste odhodkov za ESRR in ESS, morajo prav tako prispevati k zmanjšanju stopnje napak za programe 2007–2013, čeprav ni nujno, da bodo dosegli učinek pred letoma 2010/2011.

Akcijski načrt obravnava vzroke in učinke visoke stopnje napak, ki jih je Evropsko računsko sodišče ugotovilo v odhodkih za strukturne ukrepe. Vendar se učinek Akcijskega načrta še ne da meriti glede na sedanje zmanjšanje stopnje napak na ravni vmesnih povračil. Kot je bilo razloženo v Sporočilo o Akcijskem načrtu (točka 8.2) za obdobje 2000–2006, bodo že storjene napake še naprej učinkovale na odhodke, ki so jih prijavile države članice, in na plačila, ki jih bo Komisija izvedla do leta 2010, (ter do leta 2012 za Kohezijski sklad) za programe v obdobju.2000–2006. Komisija se zato osredotoča na povečanje učinkovitosti kontrol, ki jih izvajajo države članice, in na revizije Komisije za zagotovitev, da bo ob zaključku programov in projektov 2000–2006 preostalo tveganje napak majhno. Preventivni ukrepi morajo za obdobje 2007–2013 zagotoviti, da sistemi držav članic uspešno delujejo od začetka izvajanja programa, v nasprotnem primeru pa, da se pomanjkljivosti zgodaj odkrijejo, da se lahko uporabijo popravni ukrepi.

GD REGIO in GD EMPL bosta v svoji skupni revizijski strategiji za obdobje 2009–2011 načrtovala in izvedla revizijsko delo za zagotovitev izvedbe prvega vrednotenja učinka Akcijskega načrta v zvezi s stopnjo napak pri povračilih v sklade na koncu leta 2009 za odhodke za nove programe obdobja 2007–2013, konec leta 2011 pa za zaključek programov obdobja 2000–2006.

Poleg tega je Komisija tehtno izvedla Akcijski načrt in bo leta 2009 svoja prizadevanja osredotočila na doseganje napredka z naslednjimi dejavnostmi:

- dokončanje osmih preostalih ukrepov v teku iz Akcijskega načrta, določenih v Prilogi 3;

- izvedba skupne revizijske strategije za obdobje 2009–2011 GD REGIO in GD EMPL za strukturne ukrepe, v kateri se bo določilo načrtovano revizijsko delo za nadaljevanje strogega nadzora sistemov v državah članicah za obdobji 2000–2006 in 2007–2013;

- pravočasno nadaljnje ukrepanje v zvezi s pridržki, ki sta jih GD REGIO in GD EMPL navedla v svojih letnih poročilih o dejavnostih za leto 2008, ter

- nadaljnje ukrepanje za povečanje uporabnosti letnih povzetkov.

Komisija bo v začetku leta 2010 pripravila in Evropskemu parlamentu, Svetu in Evropskemu računskemu sodišču predložila poročilo o nadaljnjih ukrepih za izvedbo v letu 2009 ter o prvotnih učinkih vseh teh ukrepov.

2. NAPREDEK PRI IZVAJANJU AKCIJSKEGA NAčRTA

Ukrep 1 – Ukrepi na podlagi skupne revizijske strategije za obdobje 2000–2006

1.1. Ciljne revizije 55 organov upravljanja z velikim tveganjem

Ukrep v teku

GD REGIO in GD EMPL sta izvedla 47 od 55 načrtovanih revizij in sta predložila poročila o 30 revizijah. Dejanski rezultati o revizijah, o katerih se je že poročalo, kažejo v sedmih primerih pozitivno mnenje o delovanju sistema, v dveh primerih je bilo mnenje negativno in je Komisija začela postopek za začasno ustavitev plačil in uporabo finančnih popravkov, v 21 primerih pa so revizorji Komisije izdali mnenje s pridržkom in skupaj z nacionalnimi organi spremljajo revizijske ugotovitve, da bi določili ustrezne popravne ukrepe. Nadaljnji ukrepi pri revizijah do morebitnih začasnih odložitev plačil in finančnih popravkov se bodo nadaljevali v leto 2009. Štiri načrtovane revizije so bile odpovedane po ponovni oceni tveganja ali zato ker je program za revizijo izbralo Evropsko računsko sodišče. Štiri načrtovane revizije so bile preložene v prvo polovico leta 2009, da bi se omogočilo preverjanje izvajanja sanacijskih ukrepov držav članic.

Generalna direktorata sta izvedla štiri dodatne revizije pri organih upravljanja z velikim tveganjem, ki niso bile predvidene v Akcijskem načrtu, vendar so bile vključene v njuna revizijska programa 2008 po dodatni analizi tveganja.

1.2. Spremljanje 27 načrtov sanacijskih ukrepov

Ukrep v teku

27 akcijskih načrtov zajema 32 % celote zneskov, za katere so bile prevzete obveznosti za programe v obdobju 2000–2006. GD REGIO in GD EMPL sta dokončala spremljanje 14 od 27 akcijskih načrtov, večina pa se jih nanaša na pridržke iz letnih poročil o dejavnostih obeh generalnih direktoratov za leto 2007. Dejanski rezultati dokončanih akcijskih načrtov so naslednji:

- v 13 primerih je pozitivno mnenje o zaključku zahtevanih ukrepov in delovanju sistema, vključno z nekaterimi primeri, ko so države članice uporabile finančne popravke na zahtevo Komisije;

- v enem primeru so bili na podlagi načrta sanacijskih ukrepov z odločbo Komisije izvedeni finančni popravki.

V preostalih 13 primerih nadaljnji ukrepi še potekajo. Za štiri akcijske načrte je Komisija ugotovila, da država članica sanacijskih ukrepov ni zadovoljivo izvedla:

- Komisija je sprejela odločbo za začasno ustavitev plačil v treh primerih;

- začela je postopek za začasno ustavitev plačil v enem primeru;

- Komisija bo v zvezi s šestimi akcijskimi načrti, ko je država članica poročala, da je dokončala zahtevane ukrepe, pregledala poročila držav članic ali izvedla revizije na začetku leta 2009 za preveritev izvajanja in ustreznosti izvedenih popravkov.

Komisija je v treh primerih podaljšala rok za dokončanje načrtov sanacijskih ukrepov na začetek leta 2009, spremljanje pa bo dokončano leta 2009.

Generalna direktorata bosta leta 2009 zaključila kakršne koli posledične postopke odložitev plačil ali finančnih popravkov.

1.3. Zaključitev 20 postopkov odložitve plačil in finančnih popravkov za obdobje 2000–2006 in 34 postopkov za obdobje 1994–1999.

Ukrepi v teku

1.3 a) Obdobje 2000–2006

20 odprtih postopkov odložitve plačil in finančnih popravkov se je nanašalo na 32 programov ESRR in 12 programov ESS ter 60 projektov Kohezijskega sklada. GD REGIO in GD EMPL sta zaključila 13 postopkov, štirje postopki pa so bili deloma zaključeni. Za teh 17 postopkov so rezultati, ki zadevajo programe in projekte, naslednji:

- odločbe Komisije za uporabo finančnih popravkov v višini približno 58 milijonov EUR so bile sprejete za 44 programov/projektov;

- države članice so sprejele finančne popravke v višini približno 309 milijonov EUR za 16 programov/projektov ter

- postopek se je brez popravka zaključil za 10 programov/projektov, ker je Komisija menila, da so argumenti, ki jih je predložila država članica, sprejemljivi.

Kar zadeva nezaključene postopke, ki zajemajo 34 programov/projektov, je Komisija sprejela 7 odločb o odložitvi plačil, ki vključujejo 29 programov/projektov. Če država članica ne izvede potrebnega ukrepa, bodo leta 2009 v teh primerih uporabljeni finančni popravki. Za 4 projekte Kohezijskega sklada bodo odločbe Komisije o odložitvi plačil ali popravkih sprejete po izidu zaslišanja februarja 2009. Za preostale projekte[4] se pripravlja odločba o odložitvi plačil ali popravkih.

1.3 b) Obdobje 1994–1999

34 postopkov, navedenih v Akcijskem načrtu, zadeva ESRR in so posledica zaključnih revizij. GD REGIO je 17 od teh postopkov zaključil s finančnimi popravki v skupnem znesku 239 milijonov EUR. V 11 primerih se pripravlja odločba, sprejeta pa bo do konca prvega četrtletja 2009. V šestih primerih bo uradno zaslišanje nacionalnih organov opravljeno v prvem četrtletju 2009, tako da bo odločba sprejeta do konca junija 2009. Prišlo je do zamud, ker je bilo treba analizirati obsežno dokumentacijo, v nekaterih primerih so bila obravnavana zapletena pravna vprašanja in so nastale težave pri določanju datuma zaslišanja države članice, kar je ključni del pravice do obrambe države članice, ki jo je treba upoštevati pred uporabo popravkov.

1.4. Spremljanje primerov napak DAS za leto 2006

Ukrep v teku

GD REGIO in GD EMPL sta sprejela končno mnenje o 60 od 74 primerov. V 25 primerih je država članica sama opravila potrebni popravek ali se je strinjala, da ga bo opravila. V 20 primerih sta generalna direktorata začela postopek finančnih popravkov. V 15 primerih je bil primer zaključen brez popravka, ker je Komisija menila, da so dodatni dokazi, ki jih je predložila država članica, sprejemljivi. V preostalih 14 primerih je prišlo do zamude, saj Komisija še ni mogla sprejeti končnega mnenja zaradi izvedbe naknadne revizije in/ali pridobitve dodatnih informacij od pristojnih organov.

Ukrep 2 – Ukrepi pri Akcijskem načrtu za integriran okvir notranje kontrole[5]

2.1. Ukrep 9 – Izdelava uspešnih orodij za izmenjavo rezultatov revizij in kontrol

Dokončani ukrep

GD REGIO in GD EMPL sta vzpostavila postopke za zagotovitev dobre koordinacije s skupno revizijsko strategijo in zagotovitev, da so vsi rezultati izmenjani, kar omogoča učinkovito medsebojno uporabo dela direktoratov.

2.2. Ukrep 10 – Izvedba začetne ocene in analize stroškov kontrol za ESRR

Dokončani ukrep

GD REGIO je poslal začasno poročilo o rezultatih pregleda stroškov kontrol v ESRR GD BUDG maja 2008, da bi bilo uporabljeno pri pripravi sporočila o sprejemljivem tveganju, in končno revidirano poročilo 31. oktobra 2008. Sporočilo „Za skupno razumevanje pojma sprejemljivo tveganje napake“ je Komisija sprejela 16. decembra 2008[6].

2.3. Ukrep 11N – pregled zanesljivosti nacionalnih sistemov poročanja za izterjatve in finančne popravke

Dokončani ukrep

Glej ukrep 6.2 v nadaljevanju.

2.4. Ukrep 14b – zagotovitev smernic za upravičence in/ali vmesne ravni o kontrolah in odgovornostih v verigi kontrol

Dokončani ukrep

Glej ukrep 5.2 v nadaljevanju.

2.5. Ukrep 15 – spodbujanje pobude „pogodbe zaupanja“

Dokončani ukrep

Eno novo pogodbo zaupanja je Komisija podpisala s Ciprom za ESRR in Kohezijski sklad decembra 2008. Konec leta 2008 so bile dokončane formalnosti za podpis dveh drugih pogodbo z Združenim kraljestvom/Anglijo in Dansko za ESS februarja 2009. To pomeni, da je devet pogodb zaupanja podpisanih s sedmimi državami članicami (UK, AT, DK, PT, EE, SI, CY).

2.6. Ukrep 16 – uskladitev revizijskih standardov

Dokončani ukrep

Komisija je dokončala navodila za metodologijo vzorčenja in ocene sistemov ter nacionalnim revizijskim organom na tehničnem sestanku decembra 2008 predstavila nadaljnje oddelke revizijskega priročnika za strukturne sklade, ki se nanašajo na letno nadzorno poročilo in mnenje, zanašanje na delo drugih revizorjev in kazalnike goljufije.

Po predstavitvi Odbora za usklajenost skladov januarja 2009 so bile končne različice teh dokumentov razdeljene državam članicam.

Ukrep 3 – preventivni ukrepi za zaključek programov in projektov v letih 2000–2006

3.1. Revizija pregleda 36 organov za zaključevanje projektov

Ukrep v teku

GD REGIO in GD EMPL sta izvedla 30 od 36 načrtovanih revizij organov, ki izdajo zaključno izjavo, ki bodo pristojni za izdajo izjav o zakonitosti in pravilnosti odhodkov pred zaključkom programov 2000–2006. Štiri revizije so bile odpovedane, da ne bi prišlo do podvajanja, dve reviziji pa sta bili prestavljeni v prvo četrtletje 2009 zaradi drugega revizijskega dela, ki je bilo opravljeno v teh državah članicah. Generalna direktorata sta izvedla dve dodatni reviziji pri organih, ki izdajo zaključno izjavo, ki nista bili predvideni v Akcijskem načrtu, vendar sta bili vključeni v njuna revizijska programa po dodatni analizi tveganja. Ugotovitve kažejo, da je nekaj pomanjkljivosti pri pripravi za zaključek organov, ki izdajo zaključno izjavo, in da bo Komisija poskrbela, da bodo priporočilom sledili ukrepi, s čimer bo preverila da so pomanjkljivosti odpravljene, tako da se bo dalo zanesti na zanesljive izjave o zaključitvi projektov, ki bodo predložene ob zaprtju. Nadaljnji ukrepi se bodo nadaljevali v letu 2009.

3.2. Notranji postopki za zagotovitev doslednega pregleda dokumentov o zaključku

Delno zaključeni ukrep

Notranji postopki za postopek zaključka so bili dokončani v GD REGIO, čemur bodo sledili v DG REGIO, kjer bodo dokončali in uskladili svoje notranje postopke. Ti postopki zlasti poudarjajo oceno zanesljivosti izjav o zaključitvi projektov ter preverjanje sporočenih nepravilnosti in finančnih popravkov za vsak program.

3.3. Ozaveščanje držav članic o smernicah za zaključek, ki jih je objavila Komisija leta 2006

Zaključeni ukrep

GD REGIO in GD EMPL sta 10. junija 2008 organizirala seminar za organe upravljanja in organe za potrjevanje s prek 500 nacionalnimi udeleženci (glej ukrep 5.1). Na tem seminarju so govorci iz Komisije, OLAF-a in držav članic predstavili ključna vprašanja v zvezi s pripravami za zaključek programov strukturnih skladov.

GD REGIO in GD EMPL sta 15. septembra v Bruslju organizirala drugi seminar, ki je bil v celoti posvečen vprašanjem zaključka programov z naslovom „Za uspešen zaključek programov 2000–2006 strukturnih skladov“ in je omogočil natančen pregled vseh elementov postopka zaključka. Udeležilo se ga je prek 700 predstavnikov iz vseh držav članic. O vprašanju zaključka so od začetka leta 2008 razpravljali tudi na 70 vsakoletnih dvostranskih sestankih z organi upravljanja in nadzornimi organi strukturnih skladov, vprašanja so obravnavali na posebnih dvostranskih seminarjih v 19 državah članicah (HU, FR, DK, LT, IT, CY, SK, GR, BE, PL, LV, EE, DE, NL, UK, MT, CZ, IE, ES) ter na posebnem seminarju Interrega. Seminarju 15. septembra je 21. oktobra sledilo posebno zasedanje tehnične delovne skupine Odbora ESS, na katerem so se zbrali vsi nacionalni koordinatorji ESS, ki je bilo posvečeno vprašanju ukrepov upravljanja, ki jih je treba izvesti pred koncem obdobja upravičenosti za zagotovitev ustreznega zaključka programov v obdobju 2000/2006. Države članice so na tem in naslednjih dogodkih zastavile mnoga vprašanja, na kar se je Komisija odzvala z vzpostavitvijo „Registra vprašanj in odgovorov“. Ta dokument je sedaj na voljo državam članicam na spletni strani seminarjev.

Ukrep 4 – preventivni ukrepi za programsko obdobje 2007–2013

4.1. Pregled poročil in mnenj za ugotavljanje skladnosti

Ukrep v teku

Komisija temeljito preuči poročila in mnenja o oceni skladnosti, ki jih predložijo države članice. Ta morajo biti predložena v 12 mesecih po odobritvi programa za potrditev, da kontrolni sistemi držav članic izpolnjujejo zakonodajne zahteve.. Komisija povrne stroške iz zahtevkov za vmesna vplačila šele po odobritvi skladnosti.

Komisija je do konca leta 2008 prejela poročila za ugotavljanje skladnosti od držav članic, ki zajemajo 281 od 433 odobrenih programov. Od teh je skladnost priznala 88 programom, 90 programom pa je ni priznala (po popravkih bodo ti ponovno predloženi). Za preostale je bilo preverjanje prekinjeno ali pa še poteka. Razlogi za zavrnitev in prekinitev so zlasti povezani z nepredložitvijo ustreznih informacij o določenih obveznih elementih ter neskladnostmi med ugotovitvami v poročilu organa za ugotavljanje skladnosti in končnim mnenjem. V nekaj primerih je šlo za osnovne strukturne težave ali težave v zvezi z zmogljivostmi.

4.2. Pregled nacionalnih revizijskih strategij

Ukrep v teku

Revizijski organi morajo predložiti svoje revizijske strategije v devetih mesecih po tistem, ko je Komisija program potrdila. Komisija je do konca leta 2008 prejela revizijske strategije, ki zajemajo 366 od 433 odobrenih programov. Sprejela je strategijo za 206 programov, za 89 programov pa jo zavrnila (po popravkih bodo ti ponovno predloženi). Za preostale je preverjanje prekinjeno ali pa še poteka. Razlogi za zavrnitev ali prekinitev vključujejo nezadostne informacije za vzpostavitev neodvisnosti revizijskega organa, pomanjkljivo ali nejasno metodo vzorčenja, nepopolno analizo tveganja in nezadostne informacije o revizijskih sredstvih. Na splošno pri obravnavanih vprašanjih ne gre za hude slabosti v strategijah, vendar se morajo nekatere točke dopolniti ali izboljšati.

4.3. Ukrepi za poenostavitev

Dokončani ukrep

a) GD REGIO in GD EMPL sta predstavila navodila o delnem zaključku v skladu s členom 88 Uredbe Sveta (ES) št. 1083/2006 Odboru za usklajenost skladov (COCOF) decembra 2008. Po drugi predstavitvi januarja 2009 je bila končna različica razdeljena državam članicam.

b) GD EMPL je izvedel ukrepe za ozaveščanje glede navodil o uporabi pavšalnih zneskov za posredne stroške za ESS v skladu s členom 11(3)(b) Uredbe Sveta št. 1081/2006, GD EMPL jih je dokončal septembra 2007, po razpravah z državami članicami in po dogovoru z Evropskim računskim sodiščem. 31. decembra 2008 je 25 držav članic izrazilo svoj namen uporabiti to pravilo ESS za vse svoje programe ali del le-teh. O uporabi pavšalnih stopenj so razpravljali tudi konec leta 2007 in leta 2008 na treh sestankih delovne skupine Odbora ESS, na štirih sestankih z državami članicami ter na posebnih dvostranskih sestankih s Češko, Portugalsko, Litvo in Walesom.

Poleg ukrepov za poenostavitev iz Akcijskega načrta je Komisija izvedla dodatne ukrepe za poenostavitev pravil za strukturne ukrepe s sprejetjem predlogov za spremembo ustreznih uredb Sveta, da bi se razširila uporaba pavšalnih stopenj, povprečnin in stroškov na enoto na vse vrste odhodkov za ESRR in ESS. Komisija bo leta 2009 razmislila o predlogu za dodatne ukrepe na podlagi priporočil skupne delovne skupine Komisije in držav članic, ki jih bo ta predstavila prvi polovici leta 2009. Če bo za takšne ukrepe podpora Evropskega parlamenta in Sveta, bi se moral učinek dodatne poenostavitve na stopnji napak poznati od let 2010/2011 dalje.

4.4. Pregled in pojasnila glede vprašanj upravičenosti

Dokončani ukrep

a) Komisija je decembra 2008 COCOF-u predstavila osnutek brošure, v kateri so zbrana vsa pravila Skupnosti za upravičenost pri strukturnih ukrepih, končna različica pa je na voljo na spletni strani Komisije.

b) in c) Službe Komisije so dokončale navodila o projektih, ki ustvarjajo prihodek, in pravilih o državni pomoči. Komisija je septembra 2008 sprejela predlog za spremembo člena 55 Uredbe Sveta (ES) št. 1083/2006 za poenostavitev pravil o ukrepih, ki ustvarjajo prihodek, Svet pa ga je sprejel 18. decembra 2008.

4.5. Pravila o javnih naročilih – ozaveščanje z organiziranjem delavnic

Dokončani ukrep

Komisija je organizirala posebne delavnice o tej temi, ki še naprej ostaja skupni vir nepravilnosti pri uporabi sredstev EU za strukturne ukrepe, na Madžarskem (4. 4. 2008), v Bolgariji (26. 6. 2008) in na Poljskem (2. 12. 2008), Cipru (18. 12. 2008) in Malti (9. 12. 2008). Prvotno sta bili načrtovani le delavnici v dveh državah članicah. GD EMPL je po delavnici, posvečeni uporabi javnih naročil na področju dejavnosti ESS leta 2006, organizirala dodatno razpravo in izmenjavo nacionalnih dobrih praks s tega področja na sestanku tehnične delovne skupine Odbora ESS 6. maja 2008. Komisija je tudi revizijskim organom razdelila obvestilo o kazalnikih goljufije, ki se osredotočajo na področje javnih naročil.

Ukrep 5 – izboljšanje primarnih kontrol

5.1. Seminar za organe upravljanja in organe za potrjevanje

Dokončani ukrep

GD REGIO in GD EMPL sta 10. junija 2008 v Bruslju organizirala seminar z naslovom „Nadzor strukturnih ukrepov – spopad z izzivi“. Udeležilo se ga je prek 500 udeležencev organov upravljanja in organov za potrjevanje vseh držav članic in regij ter predstavniki Evropskega parlamenta in Evropskega računskega sodišča. Komisija je državam članicam na seminarju predstavila dobre prakse v zvezi z vlogo organov upravljanja in organov za potrjevanje v obdobju 2007–2013, ki temeljijo na revidiranih navodilih, opisanih v ukrepu 5.2, in na izkušnjah izvajanja programov v obdobju 2000–2006 Poudarjen je bil pomen uspešne komunikacije veljavnih pravil upravičencem, da bi se preprečile napake. Komisija je COCOF-u decembra predstavila načrt izboljšanja usposabljanja in komunikacije o vprašanjih upravljanja in nadzora na podlagi odziva držav članic po seminarju.

5.2. Navodila za dobro prakso pri primarni kontroli in funkciji potrjevanja

Dokončani ukrep

Komisija je maja in junija 2008 po temeljitih razpravah z državami članicami izdala nova navodila za organe upravljanja in organe za potrjevanje. Te so bile podlaga za predstavitve in razpravo na seminarju 10. junija (glej ukrep 5.1).

5.3. Zagotovitev orodij za samoocenjevanje za organe upravljanja v zvezi s skladnostjo

Dokončani ukrep

Komisija je državam članicam na seminarju 10. junija predstavila orodje za samoocenjevanje s ciljem, da bi se organom upravljanja olajšalo neposredno samoocenjevanje na podlagi zakonskih kazalnikov, ki urejajo ključne elemente notranje kontrole. Naknadno sta bili izvedeni dve pilotni študiji. Z upoštevanjem rezultatov je bilo orodje sprejeto in predstavljeno državam članicam na sestanku COCOF-a januarja 2009.

Ukrep 6 – izboljšanje poročanja o finančnih popravkih s strani držav članic

6.1. Spremljanje v zvezi s predloženimi podatki, da se manjkajoči podatki in odpravijo netočnosti

Dokončani ukrep

GD REGIO je kot vodilni GD zbral podatke o finančnih popravkih v vseh skladih, o katerih so države članice poročale marca in aprila 2008, Komisija pa je rezultate sporočila Evropskemu parlamentu z drugim četrtletnim sporočilom o finančnih popravkih ter jih tudi predstavila v prilogi k Letnemu poročilo 2007 o izvajanju strukturnih skladov[7], ki je bilo objavljeno oktobra 2008. GD REGIO je naknadno pisal vsem zadevnim državam članicam in jih prosil, naj zapolnijo vrzeli in pojasnijo vidna odstopanja. Komisija na podlagi revidiranih podatkov, ki jih je prejela, lahko predstavi popravljene številke: skupni zneski popravkov (preklici in izterjatve), predloženi za leto 2007, znašajo približno 900 milijonov EUR. Revidirana kumulativna sredstva skupaj za celotno obdobje 2000–2006 znašajo približno 2,2 milijarde EUR (preklici 1,3 milijarde EUR, izterjatve 0,9 milijarde EUR).

6.2. Preverjanje predloženih podatkov o popravkih v desetih državah članicah

Dokončani ukrep

GD REGIO je kot vodilni GD s pomočjo zunanjih izvajalcev izvedel preglede podatkov na kraju samem za vse sklade v desetih državah članicah. Predhodni rezultati kažejo, da so pristojni organi na splošno izpolnili svoje obveznosti, čeprav ostajajo nekateri nesporazumi glede zahtev, ki si jih Komisija že prizadeva razjasniti. Priporočila za izboljšanje v prihodnosti so bila pripravljena in bodo skrbno spremljana.

Ukrep 7 – ukrepi za boljše poročanje Komisije o vplivu revizijske dejavnosti

7.1. Sprememba aplikacij IT in postopkov – SYSAUDIT v GD REGIO, polna izvedba A-REP v GD EMPL.

Dokončani ukrep

V DG REGIO so bila poročila, dobljena od SYSAUDIT, izboljšana za okrepitev nadaljnjih ukrepov izvedenih revizij.

V GD EMPL je bila aplikacija A-REP v celoti uporabljana od aprila 2008 za zagotovitev boljšega nadaljnjega ukrepanja in spremljanja vseh revizijskih priporočil Skupnosti in za dokumentiranje takšnih dejavnosti spremljanja.

7.2. Sprememba aplikacij IT in postopkov – četrtletno poročanje o finančnih popravkih GD BUDG

Dokončani ukrep

GD REGIO in GD EMPL sta ob posvetovanju z GD BUDG, GD AGRI in GD MARE vzpostavila postopke za izboljšanje popolnosti in točnosti poročanja o finančnih popravkih, ki izhaja iz dejavnosti Komisije. Četrtletna poročila so bila predložena GD BUDG, ki je pripravil in predložil globalna poročila odboru Evropskega parlamenta za proračunski nadzor.

Izboljšave aplikacije IT SYSAUDIT, ki jo uporablja GD REGIO, in A-REP, ki jo uporablja GD EMPL, za nadaljnje ukrepanje pri postopkih za finančne popravke, sta uvedla oba GD za povečanje zmogljivosti spremljanja v skladu z novimi postopki. Poleg tega je GD REGIO v A-REP vključil poseben modul o revizijah za spremljanje revizijskega postopka od začetka do finančnih popravkov, kadar je to potrebno.

Ukrepi 8 – za povečanje vpliva revizijske dejavnosti Komisije

8.1. Vzpostavitev in izvedba politike odložitve plačil s strani Komisije čim prej po odkritju resnih pomanjkljivosti v nacionalnih sistemih

Dokončani ukrep

Generalna direktorja GD REGIO in GD EMPL sta svojim službam izdala usklajena navodila, ki urejajo politiko, da se postopek za ustavitev plačil začne takoj po odkritju resnih pomanjkljivosti v nacionalnem sistemu. Spremljanje pravočasnosti odložitve plačil se izvaja z uporabo orodij za spremljanje iz ukrepa 7.

8.2. Sprememba notranjih postopkov za odložitev in finančne popravke zaradi hitrejše izvedbe ukrepov

Dokončani ukrep

GD REGIO in GD EMPL sta vzpostavila nove notranje postopke za izvajanje odložitev plačil in finančne popravke s strani Komisije ter posodobila svoja operativna priročnika. Ti zagotavljajo racionalizacijo notranjih postopkov za zmanjšanje nepotrebnih zamud pri izvajanju odložitve plačil in finančnih popravkov. Spremenjeni notranji postopki GD REGIO in GD EMPL zagotavljajo trdno osnovo za pospešitev prilagoditve odločb o odložitvi plačil in popravkih ter uskladitev s kazalniki iz Akcijskega načrta (šest mesecev od končnega mnenja o revizijskih ugotovitvah do sprejetja odločbe o odložitvi plačil in 24 mesecev od revizije do odločbe Komisije o finančnih popravkih). Čeprav bo veljalo prehodno obdobje za pretekle revizije, se učinek novih postopkov kaže v času za sprejetje več odločb leta 2008.

Ukrep 9 – izboljšanje zagotovila letnih poročil o dejavnostih

Dokončani ukrep

GD REGIO in GD EMPL sta v celoti izvedla vse ukrepe, navedene v Akcijskem načrtu – ki so upoštevali priporočila Evropskega računskega sodišča – pri pripravi svojih letnih poročil o dejavnostih 2007. Evropsko računsko sodišče je v Letnem poročilu za leto 2007 priznalo izboljšanje letnih poročil dejavnosti GD REGIO in GD EMPL ter uporabnost podatkov, ki sta jih predložila (preglednica 2.1 odstavek 2.12 Letnega poročila za leto 2007).

Ukrep 10 – povečanje uporabnosti letnih povzetkov

Dokončani ukrep za letne povzetke za leto 2007

Komisija je izvedla natančno in pravočasno oceno prejetih letnih povzetkov in rezultate sporočila odboru Evropskega parlamenta za proračunski nadzor v pismih z dne 22. februarja, 25. marca in 21. aprila 2008. Evropsko računsko sodišče je v svojem letnem poročilu navedlo, da je Komisija ustrezno nadzorovala postopek, ki se nanaša na letne povzetke, z izdajo jasnih smernic in iskanjem razlogov za kršitve (odstavek 2.20 Letnega poročila za leto 2007).

Komisija je analizirala povzetke glede upoštevanja minimalnih zakonodajnih zahtev in zagotovljene dodane vrednosti ter je sprejela ukrepe za nadaljnje ukrepanje glede kakršnih koli pomanjkljivosti v zvezi s kakovostjo in neupoštevanjem minimalnih zakonskih zahtev. GD REGIO in GD EMPL sta upoštevala rezultate pri dokončevanju svojih ocen o nacionalnih sistemih v za svoji letni poročili o dejavnosti. Komisija je uvedla postopek za ugotavljanje kršitev zoper edino državo članico, ki ni predložila usklajenega letnega povzetka, sedaj pa preučuje informacije, ki jih je od takrat predložila navedena država članica. Dokončala je revidirana navodila in jih 12. novembra dala na voljo državam članicam za leto 2008, da bi se racionaliziral proces za države članice in krepili elementi dodane vrednosti pri letnih povzetkih za doseganje večje zanesljivosti glede skladov.

Generalni direktor GD REGIO je decembra 2008 državam članicam poslal pismo, v katerem jih je spomnil na pomen elementov dodane vrednosti letnih povzetkov.

Komisija bo leta 2009 in v naslednjih letih nadaljevala z analizo letnih povzetkov, prejetih od držav članic, in povečala njihovo vrednost, da bi dosegla večjo zanesljivosti v zvezi z upravljavskimi in kontrolnimi sistemi v državah članicah.

Priloga 1a – povzetek finančnih popravkov leta 2008

Sklad/obdobje | Finančni popravki, ki jih je sprejela država članica (v milijonih EUR) | Finančni popravki z odločbo Komisije (v milijonih EUR) | Skupaj finančni popravki za obdobje 1. 1. – 15. 12. 2008 (v milijonih EUR) | Skupaj finančni popravki za obdobje 15. 12. – 31. 12. 2008 (v milijonih EUR) | Skupaj finančni popravki leta 2008 (v milijonih EUR) |

ESRR 2000–2006 | 573 | 25 | 598 | 598 |

Kohezijski sklad 2000–2006 | 9 | 35 | 44 | 44 |

ESS 2000–2006 | 487 | 0 | 487 | 5 | 492 |

ESRR 1994–1999 | 10 | 151 | 161 | 168 | 329 |

Kohezijski sklad 1994–1999 | 7 | 31 | 38 | 38 |

ESS 1994–1999 | 0 | 26 | 26 | 26 |

Skupaj za leto 2008 | 1 086 | 268 | 1 354 | 173 | 1 527 |

Skupaj za leto 2007 | 288 |

V tej preglednici so navedeni vsi popravki, ki so bili narejeni za ESRR, ESS in Kohezijski sklad, in ne samo tisti, ki so posledica ukrepa 1.3.

Številke so začasne in zanje se uporabi prilagoditev v letnih računovodskih izkazih Komisije za leto 2008.

Priloga 1b – podatki o odločbah o finančnih popravkih in odločbah o odložitvi plačil, sprejetih leta 2008

Država članica | Programsko obdobje | Sklad | Program | Znesek (v milijonih EUR) | Sklic na ukrep v Akcijskem načrtu |

Finančni popravki | Nemčija | 1994–1999 | ESRR | Berlin | 12,90 | 1.3b |

* Nemčija | 1994–1999 | ESRR | Turingija | 81,43 |

* Združeno kraljestvo | 1994–1999 | ESRR | West Midlands Cilj 2 | 0,33 |

Portugalska | 1994–1999 | ESRR | Alentejo | 0,35 | 1.3b |

Portugalska | 1994–1999 | ESRR | Iniciativa para a Modernização da Indútria Têxtil (IC IMIT) | 5,58 | 1.3b |

Nizozemska | 1994–1999 | ESRR | Groningen-Drenthe | 4.62 | 1.3b |

Združeno kraljestvo | 1994–1999 | ESRR | Industrial South Wales | 14,94 | 1.3b |

Združeno kraljestvo | 1994–1999 | ESRR | Highlands and Islands | 10,42 | 1.3b |

Nemčija | 1994–1999 | ESRR | Saška | 158,08 | 1.3b |

Grčija | 1994–1999 | ESRR | Road Axes | 30,10 | 1.3b |

Finska | 1994–1999 | ESRR | Cilj 1995–1999 | 0,44 | 1.3b |

Vmesni seštevek | 319,19 |

* Španija | 1994–1999 | Kohezijski sklad | – | 3,11 |

* Španija | 1994–1999 | Kohezijski sklad | – | 23,20 |

* Grčija | 1994–1999 | Kohezijski sklad | – | 5,15 |

Vmesni seštevek | 31,46 |

Združeno kraljestvo | 2000–2006 | ESRR | North West + URBAN/vmesni seštevek | 24,8 | 1.2, 1.3a |

* Portugalska | 2000–2006 | Kohezijski sklad | – | 1,55 |

Španija | 2000–2006 | Kohezijski sklad | – | 1,52 | 1.3a |

Španija | 2000–2006 | Kohezijski sklad | – | 6,38 | 1.3a |

Španija | 2000–2006 | Kohezijski sklad | – | 0.77 | 1.3a |

Španija | 2000–2006 | Kohezijski sklad | – | 1.24 | 1.3a |

Grčija | 2000-2006 | Kohezijski sklad | – | 23,26 | 1.3a |

Seštevek | 34,69 |

* Francija | 1994–1999 | ESS | Guadeloupe | 9,19 |

* Irska | 1994–1999 | ESS | Employment Community Initiative | 12,72 |

* Združeno kraljestvo | 1994–1999 | ESS | Resider Cilj 2 | 0,57 |

* Združeno kraljestvo | 1994–1999 | ESS | Northern Uplands Cilj 5 | 1,19 |

* Finska | 1994–1999 | ESS | Cilj 6 1995–1999 | 0,09 |

* Nemčija | 1994–1999 | ESS | Dežela Bremen Cilj 3 | 1,93 |

Vmesni seštevek | 25,69 |

Skupaj za leto 2008 | 433,90 |

Odložitve plačil | Italija | 2000–2006 | ESRR | Apulija | - | 1.2, 1.3a |

Interreg | 2000–2006 | ESRR | Francija/Združeno kraljestvo | - | 1.3a |

Interreg | 2000–2006 | ESRR | Medocc | - | 1.3a |

* Interreg | 2000–2006 | ESRR | Italija/Albanija | - |

Španija | 2000–2006 | ESRR | 9 posredniških teles | - | 1.3a |

* Bolgarija | 2000–2006 | Kohezijski sklad | Dva projekta v cestnem sektorju | - |

Italija | 2000–2006 | ESS | Kalabrija Cilj 1 | - | 1.3a |

Luksemburg | 2000–2006 | ESS | Cilj 3 | - | 1.3a |

UK-Škotska | 2000–2006 | ESS | Cilj 2 in Cilj 3 | - | 1.2, 1.3a |

Luksemburg | 2000–2006 | ESS | Equal | - | 1.3a |

* Ni v Akcijskem načrtu.

Priloga 2 – povzetek postopkov finančnih popravkov in odložitve plačil, ki so se izvajali konec leta 2008

Sklad/obdobje | Tekoči postopki finančnih popravkov in odložitve plačil | Ocenjeni znesek pomoči (v milijonih EUR) | Vir (število postopkov) |

Število postopkov | Število programov/projektov | Revizija Komisije | Program/zaključek projekta | OLAF | ECA |

ESRR 2000–1999 | 51 | 71 | 783 | 39 | 0 | 10 | 2 |

Kohezijski sklad 2000–2006 | 52 | 74 | 167 | 31 | 20 | 0 | 1 |

ESS 2000–2006 | 13 | 13 | 257 | 12 | 0 | 0 | 1 |

ESRR 1994-1999 | 48 | 50 | 1 233 | 17 | 9 | 20 | 2 |

Kohezijski sklad 1993-1999 | 7 | 8 | 5 | 2 | 4 | 0 | 1 |

ESS 1994-1999 | 14 | 14 | 387 | 0 | 14 | 0 | 0 |

Skupaj za leto 2008 | 185 | 230 | 2 832 | 101 | 47 | 30 | 7 |

Številke so začasne in zanje se uporabi prilagoditev v letnih računovodskih izkazih Komisije za leto 2008.

„Ocenjeni zneski (v milijonih EUR)“ možnih popravkov so najboljše možne ocene ob upoštevanju stanja nadaljnjih ukrepov pri revizijah, izvajanja načrtov sanacijskih ukrepov in pisem s končnim mnenjem, poslanih državam članicam.

Priloga 3 – preostali ukrepi v teku iz Akcijskega načrta (ki jih je treba vključiti v skupno revizijsko strategijo 2009–2011)

. | Prvotni ukrep leta 2008 | Preostali ukrep leta 2009 | Revidirani kazalnik | Rok |

1. Ukrepi pri skupni revizijski strategiji za strukturne ukrepe v obdobju 2000–2006 |

1.1. | Izvedba ciljnih revizij pri organih upravljanja z velikim tveganjem (2000–2006) | Nadaljevanje rezultatov 47 izvedenih revizij in izvedba 4 preloženih revizij | Izvedene revizije in dokončani nadaljnji ukrepi z dejanskimi rezultati – razumno zagotovilo, da sistem po uporabi popravnih ukrepov deluje učinkovito | 31. 12. 2009 |

1.2. | Dokončanje spremljanja izvajanja 27 tekočih načrtov sanacijskih ukrepov držav članic, da bi se odpravile resne pomanjkljivosti v upravljavskih in kontrolnih sistemih držav članic | Dokončanje spremljanja 13 načrtov sanacijskih ukrepov | Načrti sanacijskih ukrepov (ESRR 7/ESS 6) v državah članicah, dokončani z dejanskimi rezultati | 31. 12. 2009 |

1.3a in 1.3b | Dokončanje 20 postopkov odložitve plačil in finančnih popravkov, ki so zdaj v teku za leta 2000–2006, ter postopkov finančnih popravkov iz zaključnih revizij za obdobje 1994–1999 | Dokončanje 7 preostalih postopkov odložitve plačil in finančnih popravkov za obdobje 2000–2006 in 17 preostalih postopkov finančnih popravkov iz zaključnih revizij za obdobje 1994–1999 | Postopki odložitve plačil/finančnih popravkov so bili dokončani s popravki, dogovorjenimi z državami članicami ali z odločbo Komisije v roku 24 mesecev | 31. 12. 2009 (30. 6. 2009 za postopke za obdobje 1994–1999) |

1.4. | Nadaljnji ukrepi pri posameznih primerih občutne napake za DAS 2006 skupaj z možnimi sistemskimi posledicami | Sprejetje končnega stališča o 14 preostalih posameznih primerih napake in dokončanje 20 začetih postopkov finančnih popravkov | Postopki finančnih popravkov so bili dokončani s popravki, dogovorjenimi z državami članicami (ali z odločbo Komisije) ali zaključeni brez popravkov (če je Komisija menila, da so argumenti države članice sprejemljivi). | 30. 12. 2009 |

3. Preventivni ukrepi za zaključek programov in projektov v letih 2000–2006 |

3.1. | Dokončanje revizije pregleda dela organov za zaključevanje projektov (2000–2006) | Dokončanje spremljanja 30 revizij organov za zaključevanje projektov in izvedba 2 preloženih revizij | Izvedene revizije in dokončani nadaljnji ukrepi z dejanskimi rezultati – razumno zagotovilo, da organ za zaključevanje projektov deluje učinkovito glede na pripravo za zaključek ali uporabo popravnih ukrepov | 31. 12. 2009 |

4. Preventivni ukrepi za programsko obdobje 2007–2013 |

4.1. | Pregled poročil in mnenj o oceni skladnosti | Dokončanje pregleda poročil in mnenj o oceni skladnosti za 152 programov | Pregled dokumentacije za vse preostale programe | 30. 9. 2009 |

4.2. | Pregled nacionalnih revizijskih strategij | Dokončanje pregleda nacionalnih revizijskih strategij za 67 programov | Pregled dokumentacije za vse preostale revizijske strategije | 30. 9. 2009 |

[1] COM(2008) 97.

[2] SEC(2008) 2756.

[3] Številke so začasne in zanje se uporabi prilagoditev v letnih računovodskih izkazih Komisije za leto 2008.

[4] Vsota sredstev programov/projektov je večja od prvotno predložene v Akcijskem načrtu, ker so bili vključeni dodatni projekti Kohezijskega sklada.

[5] Komisija je sprejela Sporočilo o Akcijskem načrtu Komisije za integriran okvir notranje kontrole 3. februarja 2009.

[6] COM(2008) 866.

[7] SEC(2008) 2649.